## L’Hospital General de Castelló redacta una guia clínica de cirurgia taurina

*** Durant l’any passat hi van ingressar 19 persones amb ferides per asta de bou, majoritàriament homes i amb una edat mitjana entre els 30-40 anys**

El Servei de Cirurgia de l’Hospital General Universitari de Castelló ha redactat i ha aprovat la Guia de maneig integral de pacients ferits per asta de bou, de manera que formalitza així en un document clínic l’abordatge de la cirurgia taurina i protocol·litza tot el procés d’atenció.

L’objectiu d’aquesta guia és “augmentar la qualitat assistencial d’aquesta mena de lesions per a reduir-ne la morbi-mortalitat, que se situa entorn del 20 % i per davall del 2 %, respectivament”, explica Andreu Martínez, especialista en cirurgia de l’Hospital General de Castelló i autor d’aquest document. “En la guia es defineixen les atencions mèdiques i quirúrgiques que requereixen aquests pacients, incloent-hi les diverses especificacions segons la localització de la lesió i tenint en compte l’activació del protocol de politraumatisme per l’alt impacte que pot provocar un bou més enllà de la ferida d’asta”, hi afig el Dr. Martínez.

Així, el document s’ha consensuat amb la resta de serveis que intervenen en el procés assistencial, com ara Urgències, Anestesiologia, Malalties Infeccioses, UCI, Cirurgia, Radiodiagnòstic, Neurocirurgia, Traumatologia, Infermeria i, segons la localització, Urologia, Cirurgia Vascular i Maxil·lofacial.

“Es tracta de pacients amb traumatismes d’alta energia, per la força i el pes del bou i per la velocitat en l’envestida, a la qual cosa s’afigen ferides normalment contaminades, amb un alt potencial d’infecció, i altres lesions vasculars o osteolligamentoses associades a les diverses trajectòries que puga tindre la banyada”, enumera el Dr. Martínez. Aspectes que queden recollits tots en la guia.

**Un total de 572 pacients en 40 anys**

L’Hospital General de Castelló és centre de referència hospitalari a la província de Castelló, on cada any es realitzen entorn de 4.500 esdeveniments taurins. Segons un treball que ha dut a terme el Servei de Cirurgia, que va ser publicat en la revista *American Surgery*, en el període de 40 anys comprés entre 1978 i 2019 es van atendre a l’Hospital General de Castelló un total de 572 pacients per asta de bou. “Durant l’any passat, 2022, vam registrar a l’Hospital General de Castelló 19 persones ingressades per aquesta classe de ferides”, afirma Andreu Martínez.

L’estudi també hi aporta que el perfil de pacient respon a un home, amb edat compresa entre els 30 i els 40 anys, i habitualment no són retalladors experimentats.

Fecha: 02/08/2023